ธอส.สั่งเดินหน้าดูดรายย่อยกู้บ้าน0%
ธอส.ไม่หวั่นฟองสบู่ปล่อยกู้ 0% สั่งเดินหน้าดูดรายย่อย รายได้น้อยปานกลาง
11 เม.ย. 2556

ธอส.ไม่หวั่นฟองสบู่ปล่อยกู้ 0% สั่งเดินหน้าดูดรายย่อย รายได้น้อยปานกลาง
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดเผยว่า กรณีที่ธนาคารแห่งประเทศไทย (ธปท.) ได้หารือเรื่องการปรับเกณฑ์อัตราส่วนเงินให้สินเชื่อต่อมูลค่าหลักประกันใหม่ และเป็นห่วงเรื่องการปล่อยสินเชื่ออสังหาริมทรัพย์ 0% เพื่อป้องกันการเกิดภาวะฟองสบู่ แต่ ธอส.คงไม่ได้รับผลกระทบ เพราะเป็นหน่วยงานในการกำกับของกระทรวงการคลัง และการปล่อยสินเชื่อของธนาคารมีมาตรฐานและประกันความเสี่ยงไว้อย่างรัดกุม
ขณะที่การปล่อยสินเชื่อที่อยู่อาศัยในปัจจุบันของธนาคารเกิดจากความต้องการซื้อที่อยู่อาศัยอย่างแท้จริง และขอยืนยันว่า การที่ ธอส.มีผลิตภัณฑ์ดอกเบี้ย 0% นาน 6 เดือนนั้น ก็เป็นการทำด้วยใจเพื่อช่วยเหลือประชาชนที่มีรายได้น้อยให้มีที่อยู่อาศัยเป็นของตัวเอง 
นางอังคณา กล่าวว่า ที่ผ่านมายังไม่พบ การขยายสินเชื่อที่ผิดปกติแต่อย่างใด ในส่วนการปล่อยสินเชื่อบ้านในแถบ จ.อุดร ธานี และขอนแก่น เป็นไปตามกำลังซื้อที่เพิ่มมากขึ้น 
สำหรับแผนดำเนินงานในปี 2556 ธนาคารตั้งเป้าหมายปล่อยสินเชื่อใหม่ไว้ 1.2 แสนล้านบาท เพิ่มขึ้นจากปีที่ผ่านมา 5% โดยเน้นกลุ่มรายได้น้อยถึงปานกลางที่มีรายได้ตั้งแต่ 7 หมื่นบาทลงมาถึง 1.5 หมื่นบาทต่อเดือน คิดเป็นสัดส่วนไม่น้อยกว่า 91.50% เพื่อให้มีที่อยู่อาศัยเป็นของตัวเอง 
นอกจากนี้ ในไตรมาส 2 ยังเตรียมออกสินเชื่อใหม่เพื่อช่วยผู้มีรายได้น้อย หรือมีรายได้ต่ำกว่าเดือนละ 1.5 หมื่นบาท เช่น กลุ่มที่มีอาชีพอิสระให้มีบ้านเป็นของตัวเอง เนื่องจากพบว่าแนวโน้มในอนาคตลูกค้ามีความต้องการซื้อที่อยู่อาศัยเพิ่มขึ้น โดยเฉพาะต่างจังหวัดที่เริ่มรองรับกระแสประชาคมเศรษฐกิจอาเซียน (เออีซี) 
“ธนาคารตั้งเป้าหมายเพิ่มยอดสินเชื่อคงค้างในสิ้นปี 2556 ไว้ 7.33 แสนล้านบาท เงินฝากรวม 5.94 แสนล้านบาท และจะมีกำไรสุทธิ 8,119 ล้านบาท โดยตั้งเป้าหมายลดสินเชื่อที่ไม่ก่อให้เกิดรายได้ลงจาก 6.51% เหลือ 5%” นางอังคณา กล่าว